ЂУЛИЋИ XXIV
Љуби мене, љубованко, 
Нећеш се кајати, 
Јер ће моја силна љубав 
Вечно трајати. 
Љубићу те, све овако 
— Бог ми срца дао — 
Као голуб, ил’ као соко, 
Кад би љубит’ знао. 
Певаћу ти нежне песме, 
Да се топи цвет, 
Ил’ ако ћеш песме тужне 
Да задршће свет. 
Певаћу ти о слободи 
Српски и јуначки, 
Певаћу ти збиљу, шалу — 
Певаћу ти бачки. 

Натсијаћу златном вољом 
Оно сунце јарко; 
Ако хоћеш, показ’ћу ти 
Како ј’ пио Марко. 
А севне ли и замагли 
И загрми бој, 
Показ’ћу ти да сам и ту 
Соко бранић твој. 
Љуби мене љубованко, 
Нек нам срећа сја, 
Ако не знаш шта је љубав, 
Учићу те ја.

Извори 

 Јован Јовановић Змај: Одабрана дела, књига 1, страна 201-202 , Матица српска, Нови Сад.